સ્મશાનમાંથી એને વળાવીને પાછા ફરતી વેળા મને એની સાથે –એના ખોળામાં- એના સાડલા નીચે ઢબુરાઇને ધાવેલા ધાવણની સોડમ યાદ આવતી હતી. એના મોંએ સાંભળેલા હાલરડાંઓ-ગીતો -વારતાઓ-યાદ આવતા હતા. મનોજ ખંડેરિયાએ પાછા ફરતી વેળા અમારા માટે પોતાની કાર મંગાવી હતી, પણ હું એમાં બેઠો નહિ. મારા વિચારોની સાંકળને મારે તોડવી નહોતી. મારે ચાલવું હતું અને ગીરનારથી પાછા ફરવાને પગલે પગલે મારી બાને 'જીવતી' કરવી હતી.